Imtella' Ġunju 19, 2020 Fl-1 ta' Lulju tiftaħ SkolaSajf li għaliha din is-sena se jattendu 7,000 student. Il-Ministru għall-Edukazzjoni, Owen Bonnici, qal li l-linji gwida għall-operat se jiġu pubblikati dalwaqt. Sadanittant, għaddejjin it-tħejjijiet għall-ftuħ ta' sena skolastika ġdida f'Settembru li ġej, mhux biss mill-aspett ta' miżuri kontra l-coronavirus imma wkoll għaddejjin xogħlijiet infrastrutturali. Dwar is-sena skolastika li jmiss, il-Ministru qal li għaddejjin taħdidiet ma' dawk kollha involuti biex l-iskejjel jerġgħu jiftħu f'Settembru li ġej. F'anqas minn ġimagħejn l-iskejjel jerġgħu jiftħu l-bibien tagħhom, għal Skola Sajf. Kelliem għall-Ministeru tal-Edukazzjoni qal li 7,000 student se jerġgħu jiltaqgħu fl-ambjent tal-iskola wara aktar minn tliet xhur id-dar minħabba l-pandemija tal-coronavirus. In-numru tagħhom s'issa huma ftit aktar min-nofs l-istudenti li attendew is-sena li għaddiet. Il-Ministru għall-Edukazzjoni Owen Bonnici qal lil Television Malta li l-linji gwida għadhom qed jiġu diskussi mal-unions li jirrappreżentaw l-ħaddiema, il-ġenituri u oħrajn involuti fi SkolaSajf, li se tibda fl-1 ta' Lulju. "Aħna tkellimna mal-Awtoritajiet tas-Saħħa u qbilna fuq pakkett ta' miżuri, biex bħalma għamilna fiċ-childcare centres, anke fi SkolaSajf ikun hemm miżuri li jserrħu moħħ il-ġenituri li jibagħtu lit-tfal fi SkolaSajf," qal il-Ministru għall-Edukazzjoni Owen Bonnici. Dwar is-sena skolastika li jmiss, il-Ministru qal li għaddejjin taħdidiet biex l-iskejjel jerġgħu jiftħu f'Settembru li ġej. Mistoqsi dwar x'miżuri se jittieħdu, spjega li l-prinċipji ta' distanza soċjali, il-ħasil tal-idejn u l-użu tal-maskri f'ċertu ċirkostanzi se jinżammu. L-iskola sekondarja fiż-Żejtun/Tkabbir u mmodernizzar bi spiża ta' €5m Intant l-istudenti tal-iskola sekondarja taż-Żejtun, se jsibu skola b'ambjent aktar modern wara li fl-aħħar xhur, saru diversi xogħlijiet infrastrutturali. Il-proġett ta' tkabbir u modernizzar, li huwa mmexxi mill-Fondazzjoni għall-Iskejjel t'Għada, qed isir b'investiment ta' 5 miljun ewro. Fuq blokka eżistenti nbena sular ieħor, bi 13-il klassi, tmien laboratorji għat-tagħlim tax-xjenza u klassijiet oħra għall-home economics u għall-inġinerija u d-disinn. Waqt ix-xogħlijiet fuq din l-iskola nstabu fdalijiet ta' barriera antika, li possibilment kienet tifforma parti minn kumpless ta' Villa Rumana, li kienet instabet fil-viċin fis-snin 60. Dawn il-fdalijiet se jkunu inklużi fil-proġett tal-iskola.